黄庭坚
赠别李端叔
我观江南山，如目不受垢。
忆食江南薇，子独于我厚。
在北思江山，如怀冰雪颜。
千峰上云雨，岑绝何由攀。
当时喜文章，各有儿子气。
尔来颔须白，有儿能拜起。
读书浩湖海，解意开春冰。
成山更崇崛，顾我丑丘陵。
白玉著石中，与物本落落。
泾渭相将流，世不名清浊。
乞言既不易，赠言良独难。
古来得道人，挂舌屋壁间。
牧羊金华道，载酒太玄宅。
支颐听晤语，愿君喙三尺。
我行风雨夜，船窗闻远鸡。
故人不可见，故人心可知。